Marina Simović rođena je 3.decembra 1981. godine u Foči. Osnovne studije prava otpočela je akademske 2000/01. godine, a završila 2004. godine na Pravnom fakultetu Univerziteta u Banjoj Luci. Magistarske studije studirala je od 2005. do 2009. godine na Pravnom fakultetu u Sarajevu i uspješno ih završila odbranom magistarskog rada pod nazivom "Otkrivanje i dokazivanje krivičnih djela organizovanog kriminaliteta u Bosni i Hercegovini". Doktorske akademske studije prava započela je 2010. godine na Pravnom fakultetu Univerziteta u Nišu, a 2011. godine je odbranila doktorsku disertaciju pod nazivom "Vaspitne mjere kao sredstvo u suzbijanju kriminaliteta".

Prvo radno iskustvo stiče na poslovima pripravnika u Osnovnom sudu u Banjoj Luci, a potom radni staž nastavlja u Upravi za indirektno oporezivanje Bosne i Hercegovine. Od 2014. godine zaposlena je u Ombudsmanu za djecu Republike Srpske u Banjoj Luci, na poslovima sekretara.

 Od 2012. godine zaposlena je na Fakultetu pravnih nauka Panevropskog univerziteta Apeiron na poslovima docenta za predmete Viktimologija i Penologija. Za vanrednog profesora je izabrana 2018. godine na istom fakultetu, gdje je profesor na predmetu Viktimologija.

 Autor je i koautor nekoliko knjiga i brojnih članaka u domaćim i međunarodnim časopisima iz oblasti krivičnog prava.

 Govori engleski, italijanski i ruski jezik. Živi u Banjoj Luci i majka je dvoje djece.